Raporti i Progresit për Kosovën
Komisioni Evropian, vlerëson përparimet në bisedimet me Serbinë, ngritjen e Gjykatës së Posaçme dhe MSA-në, ndërsa kërkon t’i jepet fund bllokimit të parlamentit të Kosovës.
Komisioni Evropian vlerëson përparimet e Kosovës në procesin e themelimit të Gjykatës së Posaçme për krime lufte dhe më bisedimet për normalizimin e marrëdhënieve me Serbinë. Vlerësimet janë pjesë e Raportit të Progresit të Komisionit Evropian për vendet e Ballkanit Perëndimor dhe Turqinë, i cili mat përparimin e këtyre vendeve drejt integrimeve evropiane dhe përcakton detyrimet për të përmbushur kriteret për këto integrime. Në raportin për Kosovën thuhet se nënshkrimi i Marrëveshjes së Stabilizim Asociimit ndërmjet Kosovës dhe Bashkimit Evropian më 27 tetor të vitit 2015, shënon një ngjarje të rëndësishme në rrugëtimin e Kosovës drejt së ardhmes evropiane. Me këtë marrëveshje është përmbyllur harta e MSA-së me të gjitha vendet e Ballkanit Perëndimor. Në raport thuhet se “Kosova ka arritur përparime në dy detyrime ndërkombëtare. Parlamenti i Kosovës ka votuar për ndryshimet kushtetuese, për ngritjen e Gjykatës së Posaçme në muajin gusht duke hedhur poshtë votën kundër të muajit qershor”. “Kosova gjithashtu ka konfirmuar përkushtimin e saj për normalizimin e marrëdhënieve me Serbinë, duke arritur marrëveshje me Beogradin mbi çështjen e energjisë, telekomit, urës në Mitrovicë dhe mbi ngritjen e Asociacionit të komunave të banuara me shumicë serbe”, thuhet në raport, në të cilin kritikohen “pengimet e dhunshme të seancave plenare nga anëtarët e opozitës, të cilat kanë ndikuar në funksionalitetin e parlamentit”. “Kjo duhet zgjidhur urgjentisht”, thuhet në raport, në të cilin theksohet se ”përkushtimi i vazhdueshëm ndaj bisedimeve me Serbinë të ndërmjetësuara nga Bashkimi Evropian, vazhdon të jetë përparësi”. Duke paraqitur raportin para deputetëve të Parlamentit Evropian në Komitetin për Politikë të Jashtme, komisionari , tha se në raport është marrë parasysh fakti se gjashtë muajt e krizës politike që pasuan zgjedhjet e përgjithshme të qershorit të vitit 2014, kanë vonuar reformat thelbësore në Kosovë. Raporti tërheq vërejtjen në faktin se siç thuhet, sistemi gjyqësor vuan nga mungesa e llogaridhënies dhe u nënshtrohet ndërhyrjeve politike. Përpjekje të mëtejshme janë të nevojshme për të siguruar pavarësinë në zbatimin e ligjit për të parandaluar dhe për të luftuar korrupsionin brenda gjyqësorit, për të rekrutuar dhe trajnuar personel më të kualifikuar dhe për shpërndarjen e duhur të burimeve. Kosovës, thuhet mes tjerash në raport i duhet një qasje gjithëpërfshirëse dhe strategjike për të siguruar rezultate reale në luftimin e korrupsionit endemik. Hetimet e rralla të korrupsionit të nivelit të lartë nuk kanë çuar në dënime. Raporti kritikon Kosovën edhe për mungesën e rezultateve në luftën kundër krimit të organizuar që e cilëson të jetë endemik po ashtu. Kosova ka shtuar përpjekjet në luftën kundër terrorizmit, por po vazhdon të përballet me sfida që kanë të bëjnë me radikalizmin. Në fushën e lirisë së medias Kosova përballet me kuadër ligjor të fragmentuar dhe jo efektiv. Transmetuesi publik është i brishtë përballë trysnisë politike dhe nuk ka fonde të qëndrueshme. Dhuna ndaj grave dhe qasja e kufizuar e tyre në pronë dëmton ushtrimin e plotë të të drejtave të tyre. Raporti mes tjerash i kërkon Kosovës forcimin e mbrojtjes së personave me nevoja të veçanta dhe atyre që u përkasin pakicave kombëtare në veçanti komuniteteve rome, ashkali dhe agjiptase.